125 ปี สภากาชาดไทย ร้อยดวงใจส่งต่อการให้ที่งดงาม
สภากาชาดไทย ก่อตั้งขึ้นเมื่อปี 2461 ตั้งแต่รัชสมัยพระบาทสมเด็จพระจุลจอมเกล้าเจ้าอยู่หัว จนถึงขณะนี้ดำเนินการมาครบรอบ 125 ปี ภายใต้พระบรมราชูปถัมภ์ 6 แผ่นดิน และองค์สภานายิกา 3 พระองค์ ได้แก่ สมเด็จพระศรีพัชรินทราบรมราชินีนาถ พระบรมราชชนนีพันปีหลวง ผู้ทรงมีพระราชดำริให้จัดตั้ง สภาอุณาโลมแดง และ พระราชทานพระราชทรัพย์ส่วนพระองค์ จัดสร้างขึ้นในปี 2436 เพื่อเป็นศูนย์กลางบรรเทาทุกข์ ช่วยเหลือทหารและราษฎรผู้บาดเจ็บจากความขัดแย้งระหว่างสยามกับฝรั่งเศส ในเรื่องเขตแดนริมฝั่งแม่น้ำโขง หลังจากวิกฤติ สภาอุณาโลมแดง ได้เปลี่ยนมาเป็น สภากาชาดสยาม และเปลี่ยนเป็น สภากาชาดไทย จวบจนปัจจุบัน โดยทรงดำรงตำแหน่งองค์สภานายิกาพระองค์แรก รวมระยะเวลา 26 ปี,จากนั้น ในปี 2463 สมเด็จพระศรีสวรินทิราบรมราชเทวี พระพันวัสสาอัยยิกาเจ้า ได้ทรงดำรงตำแหน่งสภานายิกาสภากาชาดไทย องค์ที่ 2 ได้พระราชทานทรัพย์ส่วนพระองค์แก่สภากาชาดไทย เพื่อจัดตั้งกองทุนและเก็บดอกผลจากกองทุน เป็นค่าใช้จ่ายส่งนักเรียนไปศึกษาวิชาแพทยศาสตร์ในต่างประเทศ โดยพระราชทานนามกองทุนว่า ทุน 6 เจ้าฟ้า เพื่อเป็นอนุสรณ์ถึงพระราชโอรสและพระราชธิดา 6 พระองค์ ที่ สิ้นพระชนม์ โดยสมเด็จพระพันวัสสาอัยยิกาเจ้า ทรงดำรงตำแหน่งองค์สภานายิกาสภากาชาดไทย เป็นเวลา 35 ปี ต่อมาในปี 2499 พระบาทสมเด็จพระปรมินทรมหาภูมิพล อดุลยเดช รัชกาลที่ 9 ทรง พระกรุณาโปรดเกล้าฯ แต่งตั้ง สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 ขึ้นดำรงตำแหน่ง สภานายิกาสภากาชาดไทย องค์ที่ 3 สืบจนถึงปัจจุบัน,และเพื่อหารายได้บำรุงสภากาชาดไทยใช้ดำเนินการสาธารณกุศล จึงมีการจัดงานกาชาดประจำปีต่อเนื่องตั้งแต่ปี 2466 จนถึงปัจจุบัน จะมีเว้นว่างบางปีตามสถานการณ์บ้านเมือง สำหรับปีนี้จัดขึ้นระหว่าง 23 พ.ย.- 1 ธ.ค.2561 ภายใต้แนวคิด 125 ปี สภากาชาดไทย ร้อยดวงใจ ส่งต่อการให้ที่งดงาม ณ สวนลุมพินี ในรูปแบบ ย้อนอดีตตำนานงานกาชาด ท่ามกลางอัตลักษณ์ของกิจกรรมรื่นเริงเพื่อการกุศล โดย สมเด็จพระเทพรัตนราชสุดาฯ สยามบรมราชกุมารี อุปนายิกา ผู้อำนวยการสภากาชาดไทย ได้เสด็จฯ เปิดงาน พร้อมทอดพระเนตรบรรยากาศ เมื่อวันที่ 23 พ.ย.ที่ผ่านมา กิจกรรมภายในงานมี อาทิ การแสดงนิทรรศการพระบรมราชูปถัมภ์ 6 แผ่นดิน 125 ปี สภากาชาดไทย, การจำหน่ายผลิตภัณฑ์จากร้านโครงการส่วนพระองค์, ขบวนรถแห่กาชาด, การแสดงนิทรรศการว่าวไทยโบราณ, ประกวดขวัญใจกาชาด รวมถึง ออกร้านจำหน่ายสินค้าคุณภาพจาก 45 หน่วยงานภาครัฐและเอกชน รายได้จากงานจะโดยเสด็จพระราชกุศลบำรุงสภากาชาดไทย เพื่อช่วยเหลือประชาชนผู้ยากไร้ได้มีคุณภาพชีวิตดีขึ้น.
สภากาชาดไทย ก่อตั้งขึ้นเมื่อปี 2461 ตั้งแต่รัชสมัยพระบาทสมเด็จพระจุลจอมเกล้าเจ้าอยู่หัว จนถึงขณะนี้ดำเนินการมาครบรอบ 125 ปี  
สภากาชาดไทย,งานกาชาด,งานกาชาด 2561,สวนลุมพินี,จำหน่ายสินค้า,อื่นๆ